Νεκρός στο σπίτι του βρέθηκε το πρωί του Σαββάτου ένας αστυνομικός της ομάδας ΔΙΑΣ.

Ο 36χρονος, ο οποίος ήταν οδηγός ενός προϊσταμένου της ομάδας ΔΙΑΣ, ήταν χωρισμένος με ένα παιδί.

Σύμφωνα με πληροφορίες, ο άνδρας δεν πήγε σήμερα να πάρει τον προϊστάμενό του. Οι συνάδελφοί του στο αστυνομικό τμήμα ανησύχησαν και πήγαν στο σπίτι του να δουν τι συμβαίνει και εκεί τον βρήκαν νεκρό. Σύμφωνα με τις ενδείξεις, πρόκειται για αυτοκτονία.

Σε ανακοίνωση της η Ένωση Αστυνομικών Υπαλλήλων Πειραιά αναφέρει: «Μεγάλη και απερίγραπτη είναι η θλίψη μας για τον συνάδελφο μας που έφυγε τόσο νωρίς από τη ζωή. Οι συνεργάτες του 36χρονου Κ.Η., μιλούν για ένα συνάδελφο με χαμόγελο, καλοσύνη και ευγένεια... χαρακτηριστικά που θα λείψουν σε όλους τους! Πιο πολύ όμως θα λείψουν στο παιδί του, στην οικογένεια και στους οικείους του»!